Document ID: 32009R1097

32009R1097
L 301/6
SLUŽBENI LIST EUROPSKE UNIJE
16.11.2009.
UREDBA KOMISIJE (EZ) br. 1097/2009
od 16. studenoga 2009.
o izmjeni Priloga II. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka dimetoata, etefona, fenamifosa, fenarimola, metamidofosa, metomila, ometoata, oksidemeton-metila, procimidona, tiodikarba i vinklozolina u određenim proizvodima ili na njima
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) u vezi s člankom 13. stavkom 1. točkom (a) i članak 49. stavak 2.,
budući da:
(1)
Maksimalne razine ostataka (MRO) za dimetoat, etefon, fenamifos, fenarimol, metamidofos, metomil, ometoat, oksidemeton-metil, procimidon, tiodikarb i vinklozolin utvrđene su u Prilogu II. Uredbi (EZ) br. 396/2005.
(2)
Na raspolaganju su novi podaci o toksikologiji, izloženosti potrošača i očekivanim ostacima pesticida, koji upućuju na to da maksimalne razine ostataka mogu izazvati zabrinutost u vezi sa zaštitom potrošača.
(3)
U mišljenju od 20. listopada 2008. (2) o dimetoatu i ometoatu Agencija je posebno zaključila da uz sadašnje maksimalne razine ostataka za glavati kupus, zelenu salatu, cvjetaču, trešnje i višnje, pšenicu, grašak s mahunom i kelj pupčar postoji opasnost da će se za jednu ili više skupina potrošača premašiti prihvatljivi dnevni unos i akutna referentna doza (ARfD). Sadašnje maksimalne razine ostataka za te kulture potrebno je stoga sniziti.
(4)
U mišljenju od 15. rujna 2008. (3) o etefonu Agencija je zaključila da uz sadašnje maksimalne razine ostataka za ananas, ribiz, grožđe i paprike postoji opasnost da će se za jednu ili više skupina potrošača premašiti akutna referentna doza (ARfD). Sadašnje maksimalne razine ostataka za te kulture potrebno je stoga sniziti.
(5)
U mišljenju od 15. rujna 2008. (4) o fenamifosu Agencija je zaključila da uz sadašnje maksimalne razine ostataka za banane, mrkvu, paprike, krastavce, dinje, glavati kupus i šećernu repu postoji opasnost da će se za jednu ili više skupina potrošača premašiti prihvatljivi dnevni unos i akutna referentna doza (ARfD). Sadašnje maksimalne razine ostataka za te kulture potrebno je stoga sniziti.
(6)
U mišljenju od 15. rujna 2008. (5) o fenarimolu Agencija je zaključila da uz sadašnje maksimalne razine ostataka za banane, rajčice i paprike postoji opasnost da će se za jednu ili više skupina potrošača premašiti akutna referentna doza (ARfD). Sadašnje maksimalne razine ostataka za te kulture potrebno je stoga sniziti.
(7)
U mišljenju od 15. rujna 2008. (6) o metamidoposu Agencija je zaključila da uz sadašnje maksimalne razine ostataka za marelice, grah s mahunama i šećernu repu postoji opasnost da će se za jednu ili više skupina potrošača premašiti akutna referentna doza (ARfD). Sadašnje maksimalne razine ostataka za te kulture potrebno je stoga sniziti.
(8)
U mišljenju od 26. rujna 2008. (7) o metomilu i tiodikarbu Agencija je zaključila da uz sadašnje maksimalne razine ostataka za grožđe, glavati kupus, zelenu salatu, cvjetaču, rajčice, patliđane, krastavce, grejpfrut, naranče, limune, limete, mandarine, breskve, šljive, paprike, jabuke, kruške, dunje, banane, mango, ananas, mrkvu, celer korjenaš, rotkvice, stočnu korabu, dinje i lubenice, bundeve, slatki kukuruz, brokulu, kelj, korabicu, širokolisnu endiviju, poriluk i šećernu repu postoji opasnost da će se za jednu ili više skupina potrošača premašiti prihvatljivi dnevni unos i akutna referentna doza (ARfD). Sadašnje maksimalne razine ostataka za te kulture potrebno je stoga sniziti.
(9)
U mišljenju od 16. rujna 2008. (8) o oksidemeton-metilu Agencija je zaključila da uz sadašnje maksimalne razine ostataka za kelj pupčar, glavati kupus, korabicu, zelenu salatu i drugo salatno bilje uključujući porodicu Brassicaceae, ječam, zob i šećernu repu postoji opasnost da će se za jednu ili više skupina potrošača premašiti prihvatljivi dnevni unos i akutna referentna doza (ARfD). Agencija je također zaključila da bi se donja granica analitičkog određivanja (LOD) mogla tehnički sniziti i da bi se tim snižavanjem poboljšala kontrola. Potrebno je stoga sniziti sadašnje maksimalne razine ostataka za kelj pupčar, glavati kupus, korabicu, zelenu salatu i drugo salatno bilje uključujući porodicu Brassicaceae, ječam, zob i šećernu repu kao i LOD za sve druge kulture.
(10)
U mišljenju od 21. siječnja 2009. (9) o procimidonu Agencija je zaključila da uz sadašnje maksimalne razine ostataka za marelice, grožđe, jagode, maline, kivi, matovilac, rajčice, paprike, patliđane, krastavce, krastavce za konzerviranje, tikvice, breskve, šljive, kruške, dinje i lubenice, bundeve, širokolisnu endiviju, rikolu, radič, grah s mahunama, sjemenke suncokreta, sjeme repice, soju i proizvode životinjskog podrijetla postoji opasnost da će se za jednu ili više skupina potrošača premašiti prihvatljivi dnevni unos i akutna referentna doza (ARfD). Sadašnje maksimalne razine ostataka za te kulture potrebno je stoga sniziti.
(11)
U mišljenju od 16. rujna 2008. (10) o vinklozolinu Agencija je zaključila da uz sadašnje maksimalne razine ostataka za jabuke, kruške, stolno grožđe, širokolisnu endiviju, patliđane, kineski kupus, šljive, marelice, zelenu salatu, ribiz, radič, jagode, grah, hmelj, sjeme repice, mrkvu, luk kozjak, mladi luk, bundeve, bamiju, vrtni borovnjak, rukolu i drugo salatno bilje te dinje i lubenice postoji opasnost da će se za jednu ili više skupina potrošača premašiti prihvatljivi dnevni unos i akutna referentna doza (ARfD). Sadašnje maksimalne razine ostataka za te kulture potrebno je stoga sniziti.
(12)
Primjereno je utvrditi nove maksimalne razine ostataka uzimajući u obzir mišljenja Agencije. Te nove maksimalne razine ostataka koje preporučuje Agencija temelje se na postojećim odobrenim načinima korištenja u poljoprivredi kod kojih su razine ostataka niže ili, ako oni ne postoje, na LOD-u. Što se tiče etefona na ananasu, ovom se Uredbom utvrđuje maksimalna razina ostataka koju nije preporučila Agencija, ali koja je u obrazloženom mišljenu Agencije navedena kao sigurna.
(13)
Zajednica se u okviru Svjetske trgovinske organizacije savjetovala s trgovinskim partnerima o novim maksimalnim razinama ostataka i uzela je u obzir njihove primjedbe o tim razinama.
(14)
Potrebno je utvrditi razumno razdoblje prije početka primjene izmijenjenih maksimalnih razina ostataka kako bi se državama članicama i zainteresiranim stranama omogućilo da se pripreme za ispunjavanje novih zahtjeva koji će proizlaziti iz izmjene maksimalnih razina ostataka.
(15)
Prilog II. Uredbi (EZ) br. 396/2005 treba stoga na odgovarajući način izmijeniti.
(16)
Kako bi se omogućila uobičajena prodaja, prerada i potrošnja proizvoda, ovom se Uredbom predviđa prijelazni režim za proizvode koji su bili zakonito proizvedeni prije izmjene maksimalnih razina ostataka i kod kojih je, prema mišljenjima EFSA-e, zadržana visoka razina zaštite potrošača.
(17)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te ni Europski Parlament ni Vijeće nisu izrazili neslaganje s njima,
DONIJELA JE OVU UREDBU:
Članak 1.
Prilog II. Uredbi (EZ) br. 396/2005 mijenja se u skladu s Prilogom ovoj Uredbi.
Članak 2.
Što se tiče aktivnih tvari i proizvoda određenih u sljedećem popisu, Uredba (EZ) br. 396/2005 kakva je bila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 7. lipnja 2010.:
(a)
dimetoat: sok od trešanja/višanja, pšenica nakon skladištenja, smrznuti grašak s mahunom;
(b)
etefon: konzervirani ananas, sok od ananasa, konzervirane paprike;
(c)
fenarimol: sok od rajčice, konzervirane rajčice, konzervirane paprike;
(d)
metamidofos: sok od marelica, konzervirane marelice i smrznuti grah s mahunama;
(e)
metomil/tiodikarb: grožđice i konzervirane breskve;
(f)
oksidemeton-metil: uljarice, žitarice, mlijeko u prahu, čaj, vino, sokovi, konzervirano, smrznuto i sušeno voće i povrće, orašasti plodovi;
(g)
procimidon: uljarice, konzervirane breskve, rajčice, sok od naranče i grožđice;
(h)
vinklozolin: sok od malina, sok od jabuka, žele od dunja, sok od krušaka, konzervirane marelice, sok od marelica.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje od 7. lipnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. studenoga 2009.

Labels: 0
3
17
20